Απόφαση του Συμβουλίου

της 19ης Μαρτίου 2001

για την τροποποίηση του άρθρου 1 της απόφασης 1999/81/ΕΚ, με την οποία επιτρέπεται στο Βασίλειο της Ισπανίας να εφαρμόσει μέτρο παρέκκλισης από τα άρθρα 2 και 28α παράγραφος 1 της έκτης οδηγίας 77/388/ΕΟΚ περί εναρμόνισης των νομοθεσιών των κρατών μελών, των σχετικών με τους φόρους κύκλου εργασιών

(2001/243/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμόνισης των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 27,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 27 παράγραφος 1 της έκτης οδηγίας ΦΠΑ, το Συμβούλιο, δύναται, αποφασίζοντας ομόφωνα, προτάσει της Επιτροπής να επιτρέψει σε κάθε κράτος μέλος, τη λήψη ή την παράταση ειδικών μέτρων, κατά παρέκκλιση της εν λόγω οδηγίας, με σκοπό την απλούστευση της διαδικασίας είσπραξης του φόρου ή την πρόληψη ορισμένων περιπτώσεων φοροδιαφυγής ή φοροαποφυγής.

(2) Με επιστολή που καταχωρήθηκε στη Γενική Γραμματεία της Επιτροπής στις 27 Οκτωβρίου 2000, το Βασίλειο της Ισπανίας ζήτησε την άδεια να παρατείνει την εφαρμογή της παρέκκλισης που του είχε χορηγηθεί προηγουμένως βάσει της απόφασης 1999/81/ΕΚ(2).

(3) Τα άλλα κράτη μέλη ενημερώθηκαν στις 27 Νοεμβρίου 2000 σχετικά με το εν λόγω αίτημα.

(4) Η εν λόγω παρέκκλιση αποβλέπει:

α) να απαλλαγούν από το φόρο οι ενδοκοινοτικές παραδόσεις και αποκτήσεις μεταχειρισμένων υλικών και απορριμμάτων από χαρτί, χαρτόνι και γυαλί, στην περίπτωση φορολογούμενων οι οποίοι εμπορεύθηκαν αυτά τα προϊόντα κατά το προηγούμενο έτος μέχρι ποσού 50 εκατομμύρια PTA·

β) να απαλλαγούν από το φόρο οι ενδοκοινοτικές παραδόσεις και αποκτήσεις μεταχειρισμένων υλικών και απορριμμάτων σιδηρούχων μετάλλων, στην περίπτωση φορολογούμενων οι οποίοι εμπορεύθηκαν αυτά τα προϊόντα κατά το προηγούμενο έτος μέχρι ποσού 200 εκατομμύρια ΡΤΑ·

γ) να απαλλαγούν από το φόρο οι παραδόσεις και αποκτήσεις μη σιδηρούχων απορριμμάτων μετάλλων, ανεξάρτητα του απαλλασσόμενου φόρου κύκλου εργασιών της επιχείρησης.

(5) Το μέτρο αυτό αποδείχθηκε αποτελεσματικό για την καταπολέμηση της φοροδιαφυγής και της φοροαποφυγής ενώ οι νομικές και ουσιαστικές περιστάσεις οι οποίες δικαιολογούσαν τη χορήγησή του δεν άλλαξαν.

(6) Στις 7 Ιουνίου 2000, η Επιτροπή δημοσίευσε στρατηγική για βραχυπρόθεσμη βελτίωση του συστήματος ΦΠΑ, το οποίο προβλέπει ιδίως τον εκσυγχρονισμό και την απλούστευσή του και την καταπολέμηση των παραβιάσεων των ισχυόντων κανόνων ενώ επιδιώκεται η πιο ομοιόμορφη εφαρμογή του συστήματος.

(7) Στο πλαίσιο της στρατηγικής αυτής, η Επιτροπή υπολογίζει ότι θα υπάρξει μείωση του αριθμού των παρεκκλίσεων αλλά, εν αναμονή της εξέτασης του θέματος, η Επιτροπή δέχεται ότι το μέτρο αυτό μειώνει σημαντικά τις παραβιάσεις των κανόνων σχετικά με το σύστημα ΦΠΑ.

(8) Ενδείκνυται συνεπώς η παράταση της περιόδου εξουσιοδότησης η οποία έχει χορηγηθεί έως την 31η Δεκεμβρίου 2003, εν αναμονή της εξέτασης της συμβατότητας του εν λόγω μέτρου με την γενικότερη προσέγγιση του συστήματος ΦΠΑ.

(9) Η εξουσιοδότηση δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον φόρο προστιθεμένης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 1999/81/ΕΚ αντικαθίσταται από το ακόλουθο κείμενο:

"Άρθρο 1

Το Βασίλειο της Ισπανίας εξουσιοδοτείται να εφαρμόζει, μέχρι την 31η Δεκεμβρίου 2003, ειδικό καθεστώς φορολόγησης στον τομέα των μεταχειρισμένων υλικών και απορριμμάτων, το οποίο περιλαμβάνει διατάξεις που παρεκκλίνουν από την έκτη οδηγία 77/388/ΕΟΚ.

Οι διατάξεις σχετικά με το καθεστώς αυτό ορίζονται στα άρθρα 2, 3 και 4 της παρούσας απόφασης."

Άρθρο 2

Η παρούσα απόφαση εφαρμόζεται από την 1η Ιανουαρίου 2001.

Άρθρο 3

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 19 Μαρτίου 2001.

Για το Συμβούλιο

Ο Πρόεδρος

A. Lindh

(1) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2001/41/ΕΚ (ΕΕ L 22 της 24.1.2001, σ. 17).

(2) ΕΕ L 27 της 2.2.1999, σ. 26.